Afrikar lehoinabar

Afrikar lehoinabarra (Panthera pardus pardus) munduan zehar dagoen lehoinabar arrunt eta hedatuena da. Munduko zoologikoetan dauden lehoinabar gehienak azpiespezie horretakoak dira. Saharaz hegoaldeko Afrikako ia eremu guztietan zehar hedatzen da.

 Ezaugarriak 
Afrikar lehoinabarraren kolorazioak aldaketa txiki batzuk ager ditzake Afrikan duen eremuaren arabera baina, orokorrean, orban edo pikartadura beltzez betetako azal orixka dute sabel eta lepoa izan ezik, orbanez betetako azal zuria dutelarik.

Melanismo kontuak direla eta, lehoinabar beltzak ere daude.

Azpiespezie hori munduko bigarren lehoinabarrik handiena izan liteke, Pertsiako lehoinabarraren atzetik, 91-191 cm bitarteko luzera baitu, eta 58-110 cm-ko isatsa erantsi behar zaio. Sorbaldetarainoko altuera 50-78 cm bitartekoa da. Arrak 45-90 kg bitarteko pisuetara heltzen dira, eta emeak txikiagoak izanda, 35-60 kg tartera mugatzen dira.

 Elikadura 
Lehoinabarrak orokorrean oso animalia moldakorrak dira, eta ehiza dezaketen animalia jaten dute. Arratoi baten tamainako harrapakin batetik ungulatu ertain bateraino.

Afrikar lehoinabarrak oso animali indartsuak dira, beraiek baino hiru aldiz gehiago pisatzen duten animaliak hil eta zuhaitz baten gainera igotzeko nahiko indarra izanik. Nahiz eta bere harrapakin gogokoenak tamaina ertaineko antilopeak izan, ñuak eta zebrak hiltzeko adina indarra dute (filmatua izan da).

Harrapakina jauzi batez lepoa helduz hiltzen du, eta sarritan harrapakina hil ostean zuhaitz bateko adarretara igotzen du bertan lasaitasunez jateko, bereziki beraiek baino indartsuagoak diren harrapariak (lehoiak) edota taldeetan ibiltzen direnak (hienak eta txakur basatiak) saihesteko.

Lehoiak, hienak eta txakur basatiak lehoinabarraren lehiakide sutsuak ditu, eta lehoiak izan ezik, beste bi lehiakideak hiltzeko gai da, beti ere hiena edo txakur basati bakarti bati buruz ari bagara. Baina hori normalean ez da gertatzen, bi animalia mota horiek taldetan ibiltzen dira eta sarritan lehoinabarrari ehiza lapurtzen diote. Gainera, hiena lehoinabarra bezain handia edota handiagoa izan daitekeela kontutan hartuz, bi hiena nahiko dira lehoinabar bat bere harrapakinarengandik uxatzeko, borrokarako arriskuak saihestea irtenbiderik onena delakoan bizitza basatian. Borroka batetik zauritua suertatzeak etorkizuneko harrapakinak ehizatzeko gaitasuna murriztuko litzaiokeela pentsatzea nahikoa da borroka ahal duen bitartean saihesteko.

 Ohiturak 
Felido gehienak bezala (afrikar lehoia izan ezik), bakartia da eta ugalketa garaian bakarrik batzen zaio beste sexuko beste kide bat.

Animalia gautarra da berez, baina eguneko edozein unetan aktibatu daiteke bere lehiakideen portaerari hobetoen egokitzeko.

Babesa bermatzen dioten zuhaitz ugari dauden eremuetan bizitzea gustatzen zaie, eta normalean eremu irekiak baztertzen dituzte.

 Iraute egoera 
Azpiespeziea berez arrisku bizian ez egon arren, azpiespezie horretako barietate batzuk benetan galtzeko arrisku larrian daude, baita galdutzat jo eta berriz ikusi berri diren barietateak ere. Beraz, barietate batzuk oso hedatuta eta kezka txikian egon arren, azpiespezie bera osatzen duten beste barietate batzuk arrisku larrian daudenez, azpiespeziea arrisku larrian dagoela jotzen da arriskuan dauden animalien zerrendaren iritziz.

 Erreferentziak 

 Kanpo estekak 
 www.awf.org

Kategoria:Lehoinabarrak
Kategoria:Afrikako fauna
Kategoria:Lineok deskribatutako taxonak